Σάκης Τανιμανίδης

Ο Σάκης (Αθανάσιος) Τανιμανίδης (30 Απριλίου 1981, Θεσσαλονίκη) είναι Έλληνας παρουσιαστής, παραγωγός και επιχειρηματίας. Έγινε γνωστός μέσα από την ταξιδιωτική εκπομπή World Party, την οποία δημιούργησε και παρουσίασε. Η εκπομπή προβλήθηκε πρώτα στη ΕΡΤ3 και στη συνέχεια στο κανάλι Alpha για τρεις σεζόν, από το 2014 έως το 2016 με μεγάλη επιτυχία. Το 2017 παρουσίασε το ριάλιτι επιβίωσης Survivor για την Ελλάδα. Το 2022 αγόρασε τα διακαιώματα του επιχειρηματικού σόου "Dragons' Den", στο οποίο είναι Executive Producer και παρουσιαστής.

Πρώιμα Χρόνια
Γεννήθηκε στις 30 Απριλίου 1981 στη Θεσσαλονίκη και μεγάλωσε στην περιοχή της Καλαμαριάς. Ο πατέρας του, Στέφανος, είναι συνταξιούχος ενώ η μητέρα του, Ματούλα, εργαζόταν για πολλά χρόνια στις Ολυμπιακές Αερογραμμές. Έχει δύο αδέλφια, τον Πάνο και την Κασσιανή. Από μικρή ηλικία ασχολήθηκε με τον αθλητισμό και το μπάσκετ ενώ μετά το σχολείο, σπούδασε στο Αριστοτέλειο Πανεπιστήμιο Θεσσαλονίκης, αποφοιτώντας αργότερα με δίπλωμα Αγρονόμου και Τοπογράφου Μηχανικού. Επίσης, παράλληλα με τις σπουδές του έκανε και κάποιες μικροδουλειές για να καλύπτει τα προσωπικά του έξοδα. Σε ηλικία 28 ετών, εγκαταστάθηκε για δύο χρόνια στη Βοστώνη των ΗΠΑ ακολουθώντας μεταπτυχιακές σπουδές στην επιχειρηματικότητα, στο κολλέγιο Μπάμπσον. Επίσης, κατά τη διάρκεια των ετών αυτών, φοίτησε και για ένα εξάμηνο στο Ινστιτούτο Επιχειρήσεων (Instituto de Empresa) στη Μαδρίτη.

Καριέρα

Τηλεόραση
Ξεκίνησε να εργάζεται στην τηλεόραση, το 2001, αφού σε ηλικία 20 ετών, ανέλαβε μέρος της παρουσίασης της εκπομπής "Αστέρια και λάβαρα" στο δημοτικό κανάλι TV 100 της Θεσσαλονίκης. Εκεί έμεινε μέχρι το 2005, όπου και αποφάσισε να παραιτηθεί και να συνεχίσει τις σπουδές του.

Το 2013, επιστρέφει τηλεοπτικά μέσα από την ΕΡΤ3, με το World Party, που παρουσίαζε από κοινού με το Γιώργο Μαυρίδη. Η ιδέα αυτής της εκπομπής προέκυψε από τον ίδιο, αφού μετά την επιστροφή του από την Αμερική, ήθελε να δημιουργήσει μια ψυχαγωγική εκπομπή όπου θα ταξιδεύει με τους φίλους του. Λόγω της επιτυχίας του "World Party", από το 2014 μέχρι το 2016, προβλήθηκε από το κανάλι ALPHA και έτσι άρχισε να γίνεται γνωστός στο κοινό. Μάλιστα, εκτός από παρουσιαστής, ο Τανιμανίδης ήταν επίσης παραγωγός και σκηνοθέτης της συγκεκριμένης εκπομπής.

Στις αρχές του 2017, δέχθηκε πρόταση να αναλάβει την παρουσίαση του Survivor Greece και έτσι έκλεισε συμβόλαιο με το κανάλι ΣΚΑΪ. Η πρεμιέρα έγινε στις 13 Φεβρουαρίου και το φινάλε στις 5 Ιουλίου, ενώ πέτυχε εξαιρετικά υψηλά ποσοστά τηλεθέασης, φτάνοντας μέχρι και το 70% λίγες μόλις εβδομάδες μετά την έναρξή του.

Τη σεζόν 2017-2018 ήταν στην κριτική επιτροπή του talent show "Ελλάδα Έχεις Ταλέντο" ενώ από τον Ιανουάριο έως τον Ιούλιο του 2018, παρουσίασε τον έκτο κύκλο του Survivor Greece. Τη σεζόν 2018-2019 ήταν ξανά στην κριτική επιτροπή του "Ελλάδα Έχεις Ταλέντο" και παρουσίασε τον έβδομο κύκλο του Survivor Greece με τίτλο Survivor Ελλάδα-Τουρκία.

Τη σεζόν 2019 -2020, μετά το τέλος του Survivor, παρουσίασε στον ΣΚΑΪ το τηλεπαιχνίδι Boom!. Το 2021, παρουσίασε το ριάλιτι Η Φάρμα στον ΑΝΤ1.

Την σεζόν 2022-2023 κάνει την παραγωγή και παρουσίαση του επιχειρηματικού σόου "Dragons' Den", γνωστό και σαν "Shark Tank" στην Αμερικάνικη εκδοχή του. Ο ίδιος είπε ότι αυτό το σόου ήταν ένας στόχος που είχε για πολλά χρόνια, αφού θέλει να κάνει το επιχειρείν πιο προσιτό προς τους Έλληνες.

Επιχειρηματικότητα
2005: Ίδρυση ταξιδιωτικού γραφείου/πρακτορείου στην Θεσσαλονίκη με την ονομασία "World Party Traveller".
2011: Ίδρυση εταιρίας τηλεοπτικών και διαφημιστικών παραγωγών στην Αθήνα, με την ονομασία "Baby Blue Project".
2018: Ίδρυση Μουσείου Ψευδαισθήσεων (Museum of Illusions) στην Αθήνα, συνεταιρικά με τον φίλο και κουμπάρο του Μίλτο Καμπουρίδη. 
2019: Ίδρυση Μουσείου Ψευδαισθήσεων (Museum of Illusions) στην Κωνσταντινούπολη.
2021: Είναι ιδιοκτήτης συνολικά 7 Μουσείων Ψευδαισθήσεων (Museum of Illusions), αφού έχει επενδύσει και στην Μαδρίτη, το Ορλάντο, την Θεσσαλονίκη και το Νέο Δελχί. 
2022: Ίδρυση του Paradox Museum στο Όσλο και την Στοκχόλη.
2022:  Ίδρυση του Paradox Museum στο Μαιάμι.

Φιλανθρωπική Δράση
Το 2020 κατα την διάρκεια των covid lockdowns ο Σάκης Τανιμανίδης δημιούργησε το www.milamou.gr, μια πλατφόρμα δωρεάν και ανώνυμης ψυχολογικής υποστήριξης. Μέχρι και το 2022 η πλατφόρμα έχει υλοποιήσει πάνω από 40.000 δωρέαν συνεδρίες για τον κόσμο που το χρειάζεται.

Προσωπική ζωή
Το 2015 ξεκίνησε τη σχέση του με την Χριστίνα Μπόμπα και παντρεύτηκαν την 1η Σεπτεμβρίου 2018 στη Σίφνο. Στις 23 Ιουνίου 2021 γεννήθηκαν οι δίδυμες κόρες τους, Αριάνα και Φιλίππα.

Αναφορές

Έλληνες παρουσιαστές
Έλληνες άνδρες τηλεπαρουσιαστές
Έλληνες επιχειρηματίες